รัฐไอดาโฮ

| รัฐไอดาโฮ State of Idaho |
| --- | --- |
รัฐ
   ธง ตรา
สมญา: รัฐอัญมณี (ทางการ), รัฐมันฝรั่ง
คำขวัญ: "ขอให้เธอจงเป็นนิรันดร์" (ละติน: Esto perpetua)
เพลง: "เฮียร์วีแฮฟไอดาโฮ" (อังกฤษ: Here We Have Idaho)
แผนที่สหรัฐเน้นรัฐไอดาโฮ
ประเทศ: สหรัฐ
สถานะก่อนเป็นรัฐ: ดินแดนออริกอน, ดินแดนวอชิงตัน, ดินแดนไอดาโฮ
เข้าร่วมสหรัฐ: 3 กรกฎาคม 1890; 134 ปีก่อน (1890-07-03) (ลำดับที่ 43)
เมืองหลวง (และเมืองใหญ่สุด): บอยซี
มหานครใหญ่สุด: บอยซี
การปกครอง
 • ผู้ว่าการ: แบรด ลิตเทิล (ร)
 • รองผู้ว่าการ: สกอตต์ เบดกี (R)
สภานิติบัญญัติ: สภานิติบัญญัติไอดาโฮ
 • สภาสูง: วุฒิสภา
 • สภาล่าง: สภาผู้แทนราษฎร
ฝ่ายตุลาการ: ศาลสูงสุดไอดาโฮ
สมาชิกวุฒิสภา: ไมก์ เครโป (ร)  จิม ริช (ร)
สมาชิกสภาผู้แทนราษฎร: 1. รัสส์ ฟุลเชอร์ (ร)  2. ไมก์ ซิมป์สัน (ร)
พื้นที่
 • ทั้งหมด: 83,569 ตร.ไมล์ (216,444 ตร.กม.)
 • พื้นดิน: 83,570 ตร.ไมล์ (216,400 ตร.กม.)
 • พื้นน้ำ: 926 ตร.ไมล์ (2,398 ตร.กม.)  1.11%
อันดับพื้นที่: อันดับที่ 15
ขนาด
 • ความยาว: 479 ไมล์ (771 กิโลเมตร)
 • ความกว้าง: 305 ไมล์ (491 กิโลเมตร)
ความสูง: 5,000 ฟุต (1,520 เมตร)
ความสูงจุดสูงสุด (บอราห์พีก): 12,662 ฟุต (3,859 เมตร)
ความสูงจุดต่ำสุด (จุดบรรจบระหว่างแม่น้ำสเนกกับแม่น้ำเคลียร์วอเตอร์): 713 ฟุต (217 เมตร)
ประชากร
 • ทั้งหมด: 1,975,000 คน
 • อันดับ: อันดับที่ 38
 • ความหนาแน่น: 23.63 คน/ตร.ไมล์ (8.33 คน/ตร.กม.)
 • อันดับความหนาแน่น: อันดับที่ 44
 • ค่ามัธยฐานรายได้ครัวเรือน: 76,918 ดอลลาร์
 • อันดับรายได้: อันดับที่ 31
ภาษา
 • ภาษาทางการ: อังกฤษ
เขตเวลา
ส่วนใหญ่ของรัฐ: UTC−07:00 (เวลาภูเขา)
 • ฤดูร้อน  (เวลาออมแสง): UTC−06:00 (เวลาออมแสงภูเขา)
ด้ามกระทะไอดาโฮ: UTC−08:00 (เวลาแปซิฟิก)
 • ฤดูร้อน  (เวลาออมแสง): UTC−07:00 (เวลาออมแสงแปซิฟิก)
อักษรย่อไปรษณีย์: ID
รหัส ISO 3166: US-ID
ละติจูด: 42° เหนือ ถึง 49° เหนือ
ลองจิจูด: 111°03′ ตะวันตก ถึง 117°15′ ตะวันตก
เว็บไซต์: www.idaho.gov
ไอดาโฮ (อังกฤษ: Idaho, ออกเสียง: /ˈaɪdəˌhoʊ/ ไฟล์:En-us-Idaho.ogg) เป็นรัฐหนึ่งในภูมิภาคตะวันตกเฉียงเหนือแปซิฟิกของทวีปอเมริกาเหนือและในภาคตะวันตกของสหรัฐ มีพรมแดนทิศเหนือติดต่อกับรัฐบริติชโคลัมเบีย ประเทศแคนาดา ทิศตะวันออกติดต่อกับรัฐมอนแทนาและรัฐไวโอมิง ทิศใต้ติดต่อกับรัฐยูทาห์และรัฐเนวาดา และทิศตะวันตกติดต่อกับรัฐออริกอนและรัฐวอชิงตัน เมืองหลวงและเมืองที่ใหญ่ที่สุดของรัฐคือบอยซี ด้วยเนื้อที่ 216,400 ตารางกิโลเมตร (83,570 ตารางไมล์) ไอดาโฮเป็นรัฐที่มีขนาดใหญ่เป็นอันดับที่ 14 แต่ด้วยประชากรประมาณ 1.8 ล้านคน จึงเป็นรัฐที่มีประชากรน้อยเป็นอันดับที่ 13 และมีประชากรหนาแน่นน้อยเป็นอันดับที่ 7 ในบรรดารัฐทั้งหมดของสหรัฐ
ไอดาโฮเป็นที่อยู่อาศัยของชนพื้นเมืองหลายกลุ่มมาเป็นเวลาหลายพันปีก่อนที่จะมีการตั้งถิ่นฐานของชาวยุโรป ในช่วงต้นคริสต์ศตวรรษที่ 19 ไอดาโฮเป็นส่วนหนึ่งของภูมิภาคออริกอนซึ่งเป็นบริเวณพิพาทระหว่างสหรัฐกับจักรวรรดิบริติช ไอดาโฮตกเป็นของสหรัฐอย่างเป็นทางการหลังจากมีการลงนามในสนธิสัญญาออริกอนเมื่อ ค.ศ. 1846 แต่ยังคงรวมอยู่ในอาณาเขตของดินแดนออริกอนและดินแดนวอชิงตันจนกระทั่ง ค.ศ. 1863 จึงได้แยกออกมาเป็นดินแดนเอกเทศ ในที่สุดไอดาโฮก็เข้าร่วมกับสหรัฐในฐานะรัฐที่ 43 เมื่อวันที่ 3 กรกฎาคม ค.ศ. 1890
ในฐานะส่วนหนึ่งของภูมิภาคตะวันตกเฉียงเหนือแปซิฟิก (และชีวภูมิภาคแคสเคเดียซึ่งเกี่ยวเนื่องกัน) ไอดาโฮแบ่งออกเป็นภูมิภาคทางภูมิศาสตร์และทางภูมิอากาศที่แตกต่างกันหลายภูมิภาค ตอนเหนือของรัฐหรือที่เรียกว่า "ด้ามกระทะไอดาโฮ" นั้นมีความเชื่อมโยงอย่างใกล้ชิดกับภาคตะวันออกของรัฐวอชิงตันและใช้เขตเวลาแปซิฟิกร่วมกัน ในขณะที่ส่วนที่เหลือของรัฐใช้เขตเวลาภูเขา ตอนใต้ของรัฐครอบคลุมที่ราบลุ่มแม่น้ำสเนกซึ่งเป็นที่อยู่อาศัยของประชากรส่วนใหญ่และเป็นพื้นที่เกษตรกรรม และตอนตะวันออกเฉียงใต้ของรัฐครอบคลุมส่วนหนึ่งของเกรตเบซิน ไอดาโฮมีสภาพพื้นที่เป็นภูเขาค่อนข้างมากและมีเทือกเขาร็อกกีทอดผ่าน กรมป่าไม้สหรัฐถือครองที่ดินประมาณร้อยละ 38 ของรัฐ คิดเป็นสัดส่วนที่สูงที่สุดในบรรดารัฐใด ๆ
อุตสาหกรรมที่เป็นตัวขับเคลื่อนเศรษฐกิจของรัฐไอดาโฮ ได้แก่ อุตสาหกรรมการผลิต อุตสาหกรรมเกษตร อุตสาหกรรมเหมืองแร่ อุตสาหกรรมป่าไม้ และอุตสาหกรรมการท่องเที่ยว ไอดาโฮเป็นที่ตั้งของสำนักงานใหญ่หรือโรงงานของบริษัทด้านวิทยาศาสตร์และเทคโนโลยีจำนวนมาก รัฐนี้ยังมีสถาบันวิจัยแห่งชาติไอดาโฮซึ่งเป็นส่วนที่ใหญ่ที่สุดของกระทรวงพลังงานสหรัฐ ภาคการเกษตรของไอดาโฮส่งออกผลผลิตหลายอย่าง แต่รัฐนี้เป็นที่รู้จักกันดีที่สุดจากการปลูกมันฝรั่งซึ่งให้ผลผลิตประมาณหนึ่งในสามของผลผลิตทั้งประเทศ ชื่อเล่นอย่างเป็นทางการของรัฐคือ "รัฐอัญมณี" ซึ่งเป็นสำนวนเชิงภาพพจน์ที่สื่อถึงความงามตามธรรมชาติของไอดาโฮ